text: [{"text_idx": "#000001", "text": "Ein av heimsins bestu filmum ver\u00f0ur at si\u0301ggja sum sjo\u0301nleikur fra\u0301 24. mars, ta\u0301 \u2018Breaking the Waves\u2019 hevur frumsy\u0301ning a\u0301 Tjo\u0301\u00f0palli F\u00f8roya."}, {"text_idx": "#000002", "text": "Meistaraverki\u00f0 hja\u0301 Lars von Trier fra\u0301 1996 ver\u00f0ur mettur at vera besti filmur hja\u0301 kenda leikstjo\u0301ranum, og ein av heimsins bestu filmum. Hann vann m.a. Jury-pri\u0301sin i\u0301 Cannes, tri\u0301ggjar vir\u00f0isl\u00f8nir a\u0301 Europeiska filmsfestivalinum og h\u00f8vu\u00f0sleikluturin sum Bess gj\u00f8rdi Emily Watson til heimsstj\u00f8rnu."}, {"text_idx": "#000003", "text": "Danski leikh\u00f8vundin Vivian Nielsen hevur gj\u00f8rt sjo\u0301nleik burturu\u0301r filmshandritinum, og ta\u00f0 er i\u0301slendingurin Gu\u00f0jo\u0301n Pedersen sum er komin aftur a\u0301 tri\u00f0ja sinni at leikstjo\u0301rna a\u0301 Tjo\u0301\u00f0pallinum. Hann hevur a\u0301\u00f0ur leikstjo\u0301rna\u00f0 \u2018Aftana\u0301 Undri\u00f0\u2019 eftir Jo\u0301anes Nielsen i\u0301 2009 og \u2018Kirsjuberjagar\u00f0in\u2019 eftir Anton Tjekhov i\u0301 2010."}, {"text_idx": "#000004", "text": "\u2018Breaking the Waves\u2019 fer fram i\u0301 sjeytia\u0301runum i\u0301 eini li\u0301tlari skotskari u\u0301tro\u0301\u00f0rarbygd vi\u00f0 einum sera sterkum og puritanskum tru\u0301\u00f0arsamfelag. Unga gentan Bess ver\u00f0ur forelska\u00f0 i\u0301 Jan, i\u00f0 ikki er u\u0301r bygdini men arbei\u00f0ir a\u0301 einum boripalli. Hon velur at gifta seg vi\u00f0 honum ho\u0301ast mo\u0301tst\u00f8\u00f0u fra\u0301 familjuni og samkomuni, og tey uppliva tann sto\u0301ra k\u00e6rleikan saman. Men sorgarleikurin er ikki langt burturi: Jan gerst lamin eftir eina vanlukku a\u0301 boripallinum, og k\u00e6rleikin hja\u0301 Bess skal nu\u0301 standa si\u0301na roynd. T\u00e6r hendingar sum si\u0301\u00f0an taka seg upp eru o\u0301hugnaligar og r\u00e6\u00f0andi, ti\u0301 t\u00e6r seta spurnartekin vi\u00f0 b\u00e6\u00f0i tru\u0301nna og skynsemi: Um undur kunnu henda \u2013 hvat kosta tey so?"}, {"text_idx": "#000005", "text": "\u2018Breaking the Waves\u2019 er ein sto\u0301rt\u00f8kin fa\u0301bul um k\u00e6rleika og uppoffran, tru\u0301gv og fanatismu, vo\u0301n og trongskygni."}]